钦定古今图书集成/明伦汇编/官常典/第385卷 > 贺仁杰
## 钦定古今图书集成/明伦汇编/官常典/第385卷 > 贺仁杰

按《元史》本传：“仁杰，字宽甫，其先河东隰州人。祖种德，
徙关中，遂为京兆鄠人。父贲，有材略，善攻战，数从军
有功。关中兵后，积尸满野，贲买地金天门外为大冢，
收瘗之。远近闻者，争辇尸来葬，复以私钱劳之。尝治
室于毁垣中，得白金七千五百两，谓其妻郑曰：‘语云：
‘匹夫无故获千金，必有非常之祸’’。”时世祖以皇太弟
受诏征云南，驻六盘山，乃持五千两往献之。世祖曰：
“天以赐汝，焉用献？”对曰：“殿下新封秦，金出秦地，此天
以授殿下，臣不敢私，愿以助军。”且言其子仁杰可用
状，即召入宿卫。其军帅怒贲不先白，已而专献金，下
贲狱。世祖闻之，大怒，执帅，将杀之，以勋旧而止。世祖
即位，赐贲金符，总管京兆诸军。奥鲁卒，赠输忠立义
功臣、银青荣禄大夫、大司徒，追封雍国公，谥贞宪。仁
杰从世祖南征云南，北征乃颜，皆著劳绩。后与董文
忠居中事上，同志协力，知无不言，言无不听，多所裨
益而言不外泄，帝深爱重之。至元十三年，宋平，惟川
蜀久不下，四川制置使张玨守重庆，合州安抚使王
立守钓鱼山，相距二十馀里。诏建东西行枢密院，督
兵进伐。合丹、阔里吉思领东院，攻钓鱼山；不花、李德
辉领西院，攻重庆。德辉分守成都，获王立钞卒张合，
纵之使谕立降。立复遣张合等奉蜡书告德辉，“能自
来即降。”德辉遂从五百骑至钓鱼山，与东院同受立
降。东院复奏诛立，并言德辉越境邀功，下立长安狱。
西院从事吕。至都，以兵事告许衡，许衡告仁杰，仁
杰为言于帝。帝召枢密臣责之曰：“汝等以人命为戏
耶？今召王立，立生则已，死则汝等亦从之。”立至，赐金
虎符，仍以为合州安抚使。帝一日召仁杰至榻前，出
白金谓之曰：“此汝父六盘所献者，闻汝母来，可持以
归养。”辞不许，乃归白母，尽散之宗族。帝欲选民间童
女充后宫，及有司买物，多非其土产，山后盐禁，久为
民害，皆奏罢之，民为之立祠。十七年，上都留守阙，宰
相拟廷臣以十数，皆不纳。帝顾仁杰曰：“无以易卿者。”
特授正议大夫、上都留守，兼本路总管、开平府尹。明
年，赐三珠虎符，进资德大夫，兼虎贲亲军都指挥使，
寻加荣禄大夫、中书右丞，留守如故。尚书省立，桑哥
用事，奏上都留守司钱榖多失实，召留守剌忽耳及
仁杰廷辨，仁杰曰：“臣汉人，不能禁吏戢奸，致钱谷耗
伤，臣之罪。”剌忽耳曰：“臣为长，印在臣手，事未有不关
白而能行者，臣之罪。”帝曰：“以爵让人者有之，未有争
引咎归己者。”置勿问。仁杰在官五十馀年，为留守者
居半，车驾春秋行幸，出入供亿，未尝致上怒。其妻刘
没，帝欲为娶贵族，固辞，乃取民间女，已而丧明，夫妻
相敬如初，未尝置媵妾。大德九年，年七十二，请老，拜
光禄大夫、平章政事，商议陕西行中书省事，赐白金、
楮币、锦袍、玉带，归第。以子胜袭上都留守、虎贲指挥
使。后成宗崩，仁宗入清内难，念世祖旧臣，欲有所谘访，召赴阙，行至樊桥而卒。赠恭勤竭力功臣、仪同三
司、太保、上柱国，追封雍国公，谥“忠贞。”延祐六年，加赠
推诚宣力翊运功臣、太师、开府仪同三司、上柱国，追
封奉元王。子胜，自有传。